โรคเก๊าต์เกิดจากอะไร
โรคเก๊าต์นั้น จะเกิดจากการที่ร่างกายมีการสะสมกรดยูริกในปริมาณที่มากเกินไป หรือเกิดการสร้างกรดยูริกขึ้นมากเกินไปจนร่างกายขับออกไม่ทัน ส่งผลให้เกิดภาวะกรดยูริกในเลือดสูง (Hyperuricemia) จนเกิดการตกผลึกตามข้อต่างๆ ซึ่งทำให้เกิดอาการปวดและบวมตามข้ออย่างรุนแรง ซึ่งการกินอาหารบางประเภท โดยเฉพาะอาหารที่มีกรดยูริกสูงจะเป็นตัวกระตุ้นให้ภาวะเก๊าต์กำเริบได้ และหากดูจากสถิติของผู้ที่เป็นโรคเก๊าต์จะพบว่า 1 ใน 5 ของผู้ป่วยโรคเก๊าต์จะมีคนในครอบครัวเป็นโรคนี้ด้วย

เนื่องจากโรคเก๊าต์ เป็นโรคที่ทำให้เกิดการอักเสบตามข้อ อาการที่แสดงออกอย่างชัดเจนก็คือ การปวดแสบร้อน บวม แดงตามข้อต่ออย่างเฉียบพลันเป็นระยะๆ ซึ่งอาจเกิดที่ข้อต่อเดียว หรือหลายข้อต่อพร้อมกันได้ แต่ที่พบโดยส่วนใหญ่มักจะเกิดที่ข้อต่อนิ้วหัวแม่เท้าก่อน แล้วจึงลุกลามไปที่ข้อต่ออื่นๆ เช่น ข้อเท้า ข้อต่อกระดูกมือ ข้อมือ หรือ ข้อศอก และหัวเข่า

โดยทั่วไปแล้ว ผู้ป่วยจะปวดรุนแรงในช่วง 4-12 ชั่วโมงแรก หลังจากนั้นอาการจะบรรเทาลง และหายไปเองภายใน 7-10 วัน แต่ในกรณีที่ผู้ป่วยมีอาการรุนแรงมาก อาจปวดนานหลายสัปดาห์ หรือมีอาการเจ็บปวด บวมแดง แสบร้อน จนส่งผลกระทบต่อการใช้ชีวิตประจำวันในช่วงนั้น

การรักษาโรคเก๊าต์ แพทย์มักพิจารณารักษาด้วยการใช้ยาเป็นหลัก โดยดูจากอาการและสุขภาพโดยรวมจากการซักประวัติผู้ป่วย รวมถึงค่ากรดยูริกที่ตรวจวัดได้ การใช้ยาจะช่วยบรรเทาอาการปวดให้ลดลงอย่างรวดเร็ว และป้องกันไม่ให้เกิดอาการปวดของโรคเก๊าต์ในบริเวณข้ออื่นๆ รวมไปถึงลดความเสี่ยงต่อภาวะแทรกซ้อนจากโรค เช่น โครงสร้างข้อต่อผิดรูป ไตเกิดความผิดปกติ
กรดยูริกสูง เป็นโรคเก๊าต์ อย่าปล่อยไว้

สำหรับคนไข้ที่ตรวจพบว่ามีกรดยูริกสูงแต่ยังไม่มีอาการของโรคเก๊าต์ แพทย์จะแนะนำแนวทางในการดูแลตนเอง แต่สำหรับผู้ที่มีความเสี่ยงสูงมากหรือเป็นโรคเก๊าต์แล้ว การรักษาหรือการกินยาคือสิ่งจำเป็น เพราะหากไม่ได้รับการรักษา และมีการสะสมของกรดยูริกสูงขึ้นมาก อาจเกิดเป็นก้อนโทฟี่หรือปุ่มนูนใต้ผิวหนังตามข้อต่างๆ เช่น นิ้วมือ เท้า ข้อศอก หรือเอ็นร้อยหวาย ซึ่งถึงแม้ก้อนนี้จะไม่ทำให้เกิดความเจ็บปวด แต่หากอาการของโรคกำเริบเมื่อไหร่อาจทำให้เกิดการติดเชื้อและปวดตามข้ออย่างมาก จนถึงทำให้ข้อต่อบิดเบี้ยวผิดรูปและไม่หายไป นอกจากนี้ยังมีโอกาสเกิดนิ่วในไตจากการสะสมของผลึกยูเรตในระบบทางเดินปัสสาวะ ซึ่งอาจทำให้การทำงานของไตผิดปกติหรือเกิดภาวะไตวายได้
12.อายุรศาสตร์ (อายุรศาสตร์) - Internal Medicine